**FEM-HO FÀCIL. Intermedi. Català per a adults.**

**FEM-HO FÀCIL. Suficiència. Català per a adults.**

**Autors:** equip de tècnics del Consorci per a la Normalització Lingüística

**Editor:** Editorial Barcanova, 2011

**Enfocament:** comunicatiu per tasques juntament amb composició textual amb els recursos expressius corresponents (gramàtica, lèxic, ortografia)

**Presentació:** els nivells es divideixen en tres llibres cadascun (intermedi 1, intermedi 2 i intermedi 3; suficiència 1, suficiència 2, suficiència 3). Cada llibre conté 5 unitats, amb una proposta de treball concreta que s’ha de fer a partir de tres tasques intermèdies i una tasca final. Cada unitat parteix d’un centre d’interès: preparar una festa, comerç i serveis, feina, espectacle literari, tipus d’alimentació, etc. Per exemple: la unitat 1 de l’Intermedi 1 proposa organitzar una festa. Les diferents tasques intermèdies proposen pensar quin tipus de festa volem i com l’organitzarem; escriure una nota explicant les decisions preses a un company que no era a classe; escriure una nota demanant ajuda per comprar begudes; escollir el local on fer la festa i trucar-hi per reservar-lo; fer la invitació per a la gent que convideu, etc. La tasca final resumeix els aprenentatges. Per exemple, la tasca final de la unitat 1 consisteix a triar la festa a la qual es vol assistir i fer una nota de resposta a la invitació.

També hi ha una avaluació final a cada unitat, a mode de reflexió sobre l’aprenentatge que s’ha fet i els objectius proposats que s’han assolit. A la primera pàgina, de presentació, s’enuncia l’objectiu i la tasca final; a més, s’hi poden veure els objectius lingüístics o funcionals i l’enumeració de tasques que es faran.

**Material multimèdia:** no

**Nota didàctica:** està adaptat al Marc Comú Europeu de Referència per a les Llengües. El nivell intermedi correspon al B2 i el nivell de suficiència al C1.

És molt útil per a l’aprenentatge de les bases de l’expressió escrita quan el nivell cultural és mitjà-baix.

El mètode presenta molts continguts culturals a partir d’actes culturals, personatges públics, escriptors, etc.

Atenció!: a causa d’un enfocament que queda una mica antic actualment, aquest mètode concep els nivells intermedi i suficiència com a nivells per a persones catalanoparlants (L1 o eventualment locutors molt experimentats de L2). Així, alguns dels continguts gramaticals del nivell intermedi poden semblar repetitius per a alumnes que hagin fet cursos de nivells inferiors de català com a llengua estrangera o llengua 2. Per exemple, es presenten de cap i de nou els possessius o els pronoms personals forts.